**1. Istorie faimoasă**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cresc volume de istorii

În dimensiuni concrete

Nu pe perle din memorii,

Ci-n porunci din cabinete.

Sunt plătiți prea bine scribii

Pentru lucrul lor rentabil

Pomenirea să o schimbe

C-un trecut mai convenabil.

Să nu supere pe nimeni

De pe tron ori de la naibă

Și să-ngroape-n scrieri inimi

Ce Credință pot să aibă.

Se pocește începutul

Cu o ipoteză „faină”

Ca să moară tot trecutul

Scorniturilor în haină.

Se amestecă în troacă

Rămășițele zoioase

Și cu ele se încarcă

Universități și clase.

Ce nu-i „bine” se ascunde

Ori se pune dur la „rece”,

De nu știm veniți de unde

Și-ncotro ne vom petrece.

Că ne-au învățat străinii

Că ei sunt „liberatorii”,

Iar din noi, din noi, românii,

Au compus cotropitorii.

C-o minciună pe minciună

Se împroașcă în Dreptate:

Nu pot un cuvânt să spună

Morții-n patruzeci și șapte.

Îmbrăcăm iarăși cu frică

Verighete de cătușe

Căci nu pot soldați să zică

Din războaiele cu rușii.

Zăngănim, căței cu salbă,

Să le placă la cucoane...

Tac, căzuți prin Valea Albă,

Și Mihaii, și Ștefanii.

Decebalii sunt prin zgură

Stropiți cu rachiu de perje

Că și limba lor din gură

Și din suflet azi se șterge.

Cu povești de mahalale

Am uitat strămoșii-n astre,

Ei n-au loc în manuale

Nici în sufletele noastre.

Noi suntem popor de pace

Cu guverne de bravadă -

Cine oare să ne-atace

Tuturor când dăm din coadă?!

Numai când, mușcați de pizmă,

Hăituim frați, să nu fie,

Vreun străin ne arde-o cizmă

Să nu facem gălăgie.

Că-nțeleg de ce în viață

Nu mai vin strămoșii iară:

Pur și simplu le e greață

Pentru cine-așa luptară...

Victor Bragagiu